CELEX: 62008TN0452
Language: da
Date: 2008-10-06 00:00:00
Title: Sag T-452/08: Sag anlagt den 6. oktober 2008 — DHL Aviation og DHL Hub Leipzig mod Kommissionen

10.1.2009   
            
            
               DA
            
            
               Den Europæiske Unions Tidende
            
            
               C 6/34
            
         Sag anlagt den 6. oktober 2008 — DHL Aviation og DHL Hub Leipzig mod Kommissionen
   (Sag T-452/08)
   (2009/C 6/70)
   Processprog: engelsk
   Parter
   
      Sagsøgere: DHL Aviation NV (Zaventem, Belgien) og DHL Hub Leipzig GmbH (Schkeuditz, Tyskland) (ved solicitor A. Burnside og lawyer B. van de Walle de Ghelcke)
   
      Sagsøg: Kommissionen for De Europæiske Fællesskaber
   Sagsøgernes påstande
   
               —
            
            
               Beslutningen annulleres for så vidt som den angiver sagsøgerne som modtagere af statsstøtte, der betragtes som uforenelig med fællesmarkedet, og for så vidt som det i beslutningen pålægges Tyskland at tilbagesøge den påståede statsstøtte.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgerne nedlægger påstand om delvis annullation af Kommissionens beslutning af 23. juli 2008 i sag C 48/2006 (ex N 227/2006) — Tyskland, for så vidt som den angiver sagsøgerne som modtagere af statsstøtte, der betragtes som uforenelig med fællesmarkedet, og for så vidt som det i beslutningen pålægges Tyskland at tilbagesøge den påståede statsstøtte.
   Den 5. april 2006 anmeldte Tyskland foranstaltninger iværksat af den statsejede Leipzig Lufthavn og Land Sachsen vedrørende anlæg og drift af en ny sydlig start- og landingsbane i Leipzig Lufthavn, navnlig vedrørende etableringen af DHL's europæiske knudepunkt med henblik på virksomhedens aktiviteter som ekspresoperatør i den nævnte lufthavn. De anmeldte foranstaltninger bestod specifikt i »rammeaftalen« (1), indgået mellem lufthavnen og DHL Hub Leipzig, samt en »administrativ erklæring«, hvorved delstaten Sachsen over for Leipzig lufthavn og DHL Hub Leipzig påtog sig at betale et bestemt beløb i erstatning for det tilfælde, at DHL Hub Leipzig ikke længere vil drive virksomhed i lufthavnen som planlagt. Sagsøgerne gør gældende, at de som følge af den anfægtede beslutning ikke kan påberåbe sig de kontraktlige forpligtelser, som Leipzig Lufthavn og Mitteldeutsche Lufthavn (»MFAG«) har påtaget sig i henhold til rammeaftalen og heller ikke garantien, der følger af den administrative erklæring, som også er genstand for tilbagesøgningen af den påståede statsstøtte.
   Sagsøgerne påberåber sig følgende anbringender:
   
                
            
            
               Sagsøgerne gør med sit første og andet anbringende gældende, at Kommissionen begik åbenbare fejl ved anvendelsen af artikel 87, stk. 1, EF. Ifølge sagsøgerne anvendte Kommissionen denne bestemmelse ukorrekt ved at karakterisere »natflyvningsklausulen« og »90 %-klausulen« som statsstøtte. Sagsøgerne anfører, at Kommissionen anvendte det markedsøkonomiske investorprincip åbenbart urigtigt ved at anse november 2004 som referencepunkt og ikke den faktiske dato for indgåelsen af rammeaftalen. Sagsøgerne gør endvidere gældende, at Kommissionen begik en åbenbar fejl ved — uanset investeringsbeslutningens referencepunkt — at fastslå, at den såkaldte ubegrænsede garanti, der er aftalt i rammeaftalen, under alle omstændigheder udgjorde statsstøtte, eftersom de risici, som DHL påtog sig ifølge disse bestemmelser, var finansieret af et kapitalindskud, som i sig selv udgjorde statsstøtte.
            
         
                
            
            
               Med det andet anbringende gør sagsøgerne gældende, at Kommissionen anvendte artikel 87, stk. 1, EF ukorrekt ved at fastslå, at den administrative erklæring udgør statsstøtte uden at tage hensyn til den sædvanlige forretningsgang mellem holdingselskaber og datterselskaber.
            
         
                
            
            
               Med det tredje anbringende gør sagsøgerne gældende, at Kommissionen tilsidesatte artikel 253 EF ved ikke at inddrage alle relevante faktorer, da den karakteriserede natflyvningsklausulen, 90 %-klausulen og den administrative erklæring som statsstøtte.
            
         
                
            
            
               Med det fjerde anbringende gør sagsøgerne gældende, at Kommissionen foretog et åbenbart urigtigt skøn ved at anordne tilbagesøgning af den påståede statsstøtte.
            
         
                
            
            
               Med det femte anbringende gør sagsøgerne gældende, at Kommissionen tilsidesatte artikel 253 EF ved at fastslå, at rammeaftalens artikel 8 og 9 indeholder den påståede statsstøtte og ved at bestemme, at disse bestemmelser ikke er forenelige med fællesmarkedet og derfor skal ophæves.
            
         
      (1)  Ifølge meddelelsen, der er offentliggjort i EUT 2007 C 48, s. 7, pålægger aftalen lufthavnen en pligt til at anlægge en ny sydlig start- og landingsbane samt yderligere forpligtelser vedrørende kapacitet og drift. I tilfælde af manglende opfyldelse af forpligtelserne (f.eks. hvis myndighederne forbyder natflyvninger), kan DHL kræve skadeserstatning.